钦定古今图书集成/明伦汇编/官常典/第721卷 > 刘仁赡
## 钦定古今图书集成/明伦汇编/官常典/第721卷 > 刘仁赡

按《五代史死节传》：“仁赡，字守惠，彭城人也。父金，事杨
行密为濠、滁二州刺史，以骁勇知名。仁赡为将，轻财
重士，法令严肃，少略通兵书，事南唐为左监门卫将
军、黄、袁二州刺史，所至称治。李景使掌亲军，以为武
昌军节度使。周师征淮，先遣李谷攻自寿春，景遣将
刘彦贞拒周兵，以仁赡为清淮军节度使，镇寿州。李”
谷退守正阳浮桥，彦贞见周兵之却，意其怯，急追之。
仁赡以为不可，彦贞不听。仁赡独按兵城守，彦贞果
败于正阳。世宗攻寿州，围之数重，以方舟载炮，自淝
河中流击其城。又束巨竹数十万竿，上施版屋，号为
“竹龙”，载甲士以攻之。又决其水砦，入于淝河。攻之百
端，自正月至于四月不能下。而岁大“暑，霖雨弥旬，周
兵营寨，水深数尺，淮淝暴涨，炮舟竹龙皆飘南岸，为
景兵所焚，周兵多死。”世宗东趋濠梁，以李重进为庐
寿州都招讨使。景亦遣其元帅齐王景达等列砦紫
金山下，为夹道以属城中。而重进与张永德两军相
疑不协，仁赡屡请出战，景达不许，由是愤惋成疾。明
年正月，世宗复至淮上，尽破《紫金山砦》，坏其夹道，景
兵大败，诸将往往见擒。而景之守将广陵冯延鲁、光
州张绍、舒州周祚、泰州方讷、泗州范再遇等，或走或
降，皆不能守。虽景君臣亦皆震慑，奉表称臣，愿割土
地，输贡赋，以效诚款，而仁赡独坚守，不可下。世宗使
景所遣使者孙晟等至城下示之，仁赡子崇谏，幸其
父病，谋与诸将出降，仁赡立命斩之。监军使周廷构
哭于中门，救之不得，于是士卒皆感泣，愿以死守。三
月，仁赡病甚，已不知人，其副使孙羽诈为仁赡书，以
城降。世宗命舁仁赡至帐前，叹嗟久之，赐以玉带、御
马，复使入城养疾，是日卒。制曰：“刘仁赡尽忠所事，抗
节无亏，前代名臣，几人可比？予之南伐，得尔为多。”乃
拜仁赡检校太尉，兼中书令、天平军节度使。仁赡不
能受命而卒，年五十八。世宗遣使吊祭，丧事官给，追
封彭城郡王，以其子崇赞为怀州刺史，赐庄宅各一
区。李景闻仁赡卒，亦赠太师。寿州故治寿春，世宗以
其难克，遂徙城下蔡，而复其军曰忠正军，曰吾。以旌
仁赡之节也。